আন্তর্জাতিক বাজারে পাট ও পাটজাতপণ্যের দাম কমে যাওয়ার বিষয়ে আকিজ জুট মিলস্ লিমিটেডের চেয়ারম্যান শেখ নাসির উদ্দিন বলেন, মধ্যপ্রাচ্যের মুসলিম রাষ্ট্রগুলোর মধ্যে অস্থিরতার কারণে সেখানে পাট ও পাটজাতপণ্যের চাহিদা কমেছে ৩০ ভাগ। কারণ মানুষ সেখানে জীবনধারণের মৌলিক বিষয়গুলো নিয়েই বেশি ব্যস্ত রয়েছে। এছাড়া আমাদের অভ্যন্তরীণ বাজারে পাটের কোনো  ব্যবহার নেই। পুরোটাই রফতানিমুখী। যারা এদেশ থেকে পাটজাতপণ্য কেনেন তারা ভালো করেই জানেন, দাম যা-ই হোক রফতানি করতে আমরা বাধ্য। আন্তর্জাতিক বাজারে এখন পাটের চাহিদা বার্ষিক সাড়ে ৩ লাখ টন। এর বিপরীতে আমাদের উৎপাদন আছে ৯ লাখ টন। তিনি আরো জানান, শুধু উৎপাদন দিয়ে পাটশিল্প টিকিয়ে রাখা যাবে না। মিল মালিকদের বিপণন সক্ষমতা থাকতে হবে। বিপণন সক্ষমতার অভাবের কারণে পাটশিল্প সবচেয়ে বেশি ক্ষতিগ্রস্ত হচ্ছে বলে তিনি মনে করেন।